អ.ស.ប៖ ថវិកា ៣៥ ពាន់​លាន​ដុល្លារ​គឺ​ត្រូវការ​ដើម្បី​ពង្រីក​លទ្ធភាព​ទទួល​បាន​វ៉ាក់សាំង​កូវីដ១៩ នៅ​លើ​ពិភពលោក
លោក Guterres បាននិយាយ​ថា កម្មវិធីនេះ​ត្រូវការ​ថវិកា​ចំនួន៣៥ ពាន់លាន​ដុល្លារ​បន្ថែមទៀត ដែល​ក្នុង​នោះ ថវិកា១៥ ពាន់លាន​ដុល្លារ គឺ​ត្រូវការ​បន្ទាន់​ដើម្បី​សម្រេច​ឲ្យ​បាន​តាម​គោលដៅ​របស់​ខ្លួន​ក្នុង​ការ​ផលិត​វ៉ាក់សាំង​ចំនួន ២ ពាន់​លាន​ដូស ព្យាបាល​មនុស្ស​១៤៥ លាននាក់ និង​ធ្វើ​តេស្ត​មនុស្ស​៥០០ លាននាក់។ 
ទីក្រុងញូវយ៉ក — អគ្គលេខាធិការអង្គការសហប្រជាជាតិលោក Antonio Guterres បានអំពាវដល់សហគមន៍អន្តរជាតិកាលពីថ្ងៃពុធម្សិលមិញ ឲ្យផ្ដល់ថវិកាចំនួន ៣៥ ពាន់លានដុល្លារ ដើម្បីជួយដោយមិនបង្អង់យូរដល់ប្រទេសនានានៅលើពិភពលោក ឲ្យមានលទ្ធភាពទទួលបានការធ្វើតេស្តរកជំងឺកូវីដ១៩ ការព្យាបាល និងវ៉ាក់សាំងនៅពេលដែលមានវ៉ាក់សាំងនេះ។ លោកថ្លែងដូច្នេះស្របពេលដែលចំនួនអ្នកស្លាប់ដោយសារជំងឺកូវីដ១៩ នៅលើពិភពលោក បានឡើងដល់ជាង ១ លាននាក់។ លោក Guterres បានបញ្ជាក់ក្នុងវេទិកាតាមអនឡាញមួយ អំពីគម្រោងបង្កើនល្បឿនការព្យាបាលជំងឺកូវីដ១៩ (ACT Accelerator) ដែលជាយន្តការដែលអង្គការសហប្រជាជាតិប្រើដើម្បីសម្របសម្រួលការឆ្លើយតបរបស់ខ្លួនចំពោះជំងឺកូវីដ១៩ ថា៖ «វាជាប្រយោជន៍ជាតិនិងសេដ្ឋកិច្ចរបស់ប្រទេសទាំងអស់ដោយផ្ទាល់ នៅក្នុងការធ្វើការជាមួយគ្នាដើម្បីពង្រីកលទ្ធភាពទទួលបានការធ្វើតេស្តនិងការព្យាបាល ក៏ដូចជាគាំទ្រឲ្យមានវ៉ាក់សាំងសម្រាប់សាធារណជនទូទៅនៅលើពិភពលោក»។ គម្រោង ACT Accelerator នេះ បានចាប់ផ្តើមកាលពីចុងខែមេសា។ វាជាកិច្ចសហការជាសាកលរវាងរដ្ឋាភិបាល អ្នកវិទ្យាសាស្ត្រ ផ្នែកឯកជន និងក្រុមអង្គការសង្គមស៊ីវិលនានា ដើម្បីបញ្ចប់ជំងឺកូវីដ១៩ ដោយធ្វើឲ្យប្រាកដថា មិនមែនតែប្រទេសអ្នកមានប៉ុណ្ណោះទេដែលអាចទទួលបានឧបករណ៍ចាំបាច់នានា ដែលរួមមានទាំងវ៉ាក់សាំងផងនោះ ក៏ប៉ុន្តែប្រទេសក្រីក្រក៏អាចទទួលបានឧបករណ៍ចាំបាច់ទាំងនោះផងដែរ។ កម្មវិធីផ្តួចផ្តើមនេះ បានទទួលថវិកាដំបូងចំនួន ៣ ពាន់លានដុល្លារ សម្រាប់ការចាប់ផ្តើមដំណាក់កាលដំបូងរបស់ខ្លួន។ លោក Guterres បាននិយាយថា កម្មវិធីនេះត្រូវការថវិកាចំនួន ៣៥ ពាន់លានដុល្លារបន្ថែមទៀត ដែលក្នុងនោះ ថវិកា ១៥ ពាន់លានដុល្លារ គឺត្រូវការបន្ទាន់ដើម្បីសម្រេចឲ្យបានតាមគោលដៅរបស់ខ្លួនក្នុងការផលិតវ៉ាក់សាំងចំនួន ២ ពាន់លានដូស ព្យាបាលមនុស្ស ១៤៥ លាននាក់ និងធ្វើតេស្តមនុស្ស ៥០០ លាននាក់។ នៅពេលបច្ចុប្បន្ននេះ មានប្រទេសជាង ១៥០ នៅលើពិភពលោក ដែលបំពេញលក្ខខណ្ឌគ្រប់គ្រាន់ក្នុងការទទួលបានវ៉ាក់សាំងការពារជំងឺកូវីដ១៩ តាមរយៈកម្មវិធី ACT Accelerator៕